Positiewe veranderinge | die lewe na 40
November 4, 2017 November 4, 2017 / Andorize
Môre is Sondag. Ek tree uit as orrelis by een van die twee gemeentes by wie ek die afgelope vier jaar uitgehelp het. "Alles het sy bepaalde uur, en vir elke saak onder die hemel is daar 'n tyd."(1) Die tyd het aangebreek vir my om die finale noot te laat klink. Kerktoe gaan elke Sondag is vir my 'n belangrike saak, maar ek wil nie net kerk toe gaan om die getal vol te maak nie. Ek wil gaan omdat ek voedsel vir my siel nodig het. Die musiek is 'n bysaak. Maar om Sondag na Sondag in 'n plek te gaan sit waar my siel meer skade ly as goed, dan is dit 'n teken dat dit tyd geword het om aan te beweeg. En dis nie science fiction nie. Elke verandering in 'n mens se lewe begin met 'n keuse dat jy óf iets gaan begin doen…. óf dat jy gaan ophou om iets te doen.
Ek het die afgelope tyd 'n paar veranderinge gemaak, en dit was bloot 'n kwessie van: vat net weer 'n bietjie tyd en doen dinge vir jouself. Kry negatiewe mense en dinge van jou nek en rug af. Mense, veral, wat knaend negatief is of hulself met negatiwiteit omring sien nie die mooi en goed in die lewe raak nie. Aan die anderkant, as jy positief leef, begin jy daaglikse met meer positiewe situasies, geleenthede en mense te doen.
Buiten om af te skaal van die orrelspeel, het ek nog 'n positiewe verandering in my leefstyl gemaak, naamlik om soggens vroeër op te staan en gim toe te gaan voor werk. Ek is nou amper vyf jaar in Postmasburg, en ek het 5 jaar laas geoefen. Dit doen my nie net fisies goed om te oefen nie, maar dit gee my ook 'n doel; 'n dryfkrag; dit leer my dissipline. 'n Mens voel net soveel beter oor jouself as jy oefen en jou brein skei daai happy hormoon (endorfiene) af. Dis die beste anti-depressant op my lys van anti-depressante!
Nog iets waaraan ek verander is my ondersteuningsnetwerk. Ek elimineer mense wat nie goed is vir my gemoed nie, en fokus eerder op diegene wat addisionele voordele verskaf soos byvoorbeeld geestelike en morele ondersteuning. Al verkeerd ek nie noodwendig sosiaal met hulle nie, is dit nog steeds beter as om my op te hou met mense wat my meer frustrasies besorg as enige iets anders.
Elimineer ook die minder belangrike dinge. Ek begin nou te fokus op dit wat vir MY belangrik is. Nie op dit wat ander mense dink belangrik is nie. Dit gebeur dikwels dat ons te veel hooi op ons vurke laai, en OORlaai. Dan eindig ons op om dinge te doen wat nutteloos en futiel is, omdat ons toegelaat het dat daar te veel jakkalse in ons wingerde ingesluip het…. en gewoonlik gaan dit om ander mense tevrede te stel.
Ek probeer om ook nie meer reusetreë vorentoe te gee nie. BABATREETJIES. Dis die geheim. Want dit gebeur dikwels dat wanneer 'n mens na die groter prentjie kyk, dan raak jy oorweldig. So, breek net die groter prentjie af tot sistematiese, haalbare doelwitte. Dit sal jou rede gee om elke dag breed te glimlag!
Die punt is, elke positiewe verandering kring uit en maak sy eie kettingreaksie. Een verandering op 'n slag en jy sal verbaas wees hoe jou lewe oor 'n week, of 'n maand, of 'n jaar lyk. Maak skoon dit wat jy NIE wil hê nie. Moenie wag vir iemand anders om iets te doen nie; doen dit self en neem die eerste stap na 'n positiewe leefstyl. Verander wat jy kan verander. Aanvaar wat jy nie kan verander nie. Verwyder jouself van die onaanvaarbare. Jy sal nooit uit daardie groef in jou lewe kom as jy nie die besluit neem dat dit nie is waar jy wil wees nie.